钦定古今图书集成/明伦汇编/官常典/第141卷 > 过
## 钦定古今图书集成/明伦汇编/官常典/第141卷 > 过

帝相八岁浞，使子浇居过。

按《左传襄公四年》：魏庄子对晋侯曰：“浞使浇用师灭
斟灌及斟寻氏，处浇于过，处豷于戈。”

〈注〉过，国名。东莱掖县北有过乡。

按《竹书纪年》：“帝相八年，寒浞杀羿，使其子浇居过。
帝少康四十岁，命汝艾灭过，诛浇。”

按《左传襄公四年》：魏庄子对晋侯曰：“靡自有鬲氏收
二国之烬，以灭浞而立少康，少康灭浇于过，灭豷于
戈。”《哀公元年》，伍员曰：“少康为仍牧正，惎浇而能戒
之。浇使椒求之，逃奔有虞，为之庖正，以除其害。虞思
于是妻之以二姚，而邑诸纶。有田一成，有众一旅，能
布其德而兆其谋，以收夏众，抚其官职。使女艾谍浇，
使季杼诱豷，遂灭过、戈，复禹之绩。”

〈注〉过浇国。

按：《竹书纪年》：“少康元年，使汝艾伐过，杀浇。”

按《通鉴前编》：“夏后少康四十岁，夏遗臣靡兴师讨，浞
伏诛，奉王践天子位。王命诛浇及豷，复禹旧绩，夏道
复兴，诸侯毕朝。”